سر رابرٹ سنڈیمین دی وار

فورٹ سنڈیمین دے حوالے نال پاکستان وچ سنڈیمین دا ناں اݨ سونہاں کائنی لیکن ایں ٻہوں غیر معمولی تے ٻہوں سیاݨے انگریز افسر دے متعلق گھٹ لوکیں کوں پریتی (تفصیل) حال ہوسی ۔ 1992ء وچ ایں بندے کوں موئیں سو سال پورے تھی ڳین، عجیب اتفاق دی گاٖلھ اے جو ایںوݙے آدمی دے 100ویں ورھیݨے دے موقع تے ایندے متعلق ہک سرائیکی وار ساکوں لبھ پئی ۔ اے وار سر رابرٹ سنڈیمین دے پہلے دورہ اندر پہاڑ (اندرونِ کوہ سلیمان) دے متعلق اے جیرھا اوں مارچ 1870ء وچ اوں وقت آزاد بلوچ قبائل دے علاقے وچ بطور ڈپٹی کمشنر دیرہ غازی خان تیں بطور مہمان دے کیتا۔ دلچسپ گاٖلھ اے ہے جو سنڈیمین تریخ وچ پہلا انگریز افسراے جیرھا پوادھی سلیمانی بلوچ علاقے اندر پہاڑ وچ داخل تھیا ہا ۔ مزے دی گاٖلھ اے ہے جو او ڈپٹی کمشنر دیرہ غازی خان دی حیثیت وچ پر بغیر کہیں انگریزی فوجی گارڈ (فوجی دستے) دے اندر پہاڑ ڳیا۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء